**Република Србија**

**ГРАД УЖИЦЕ**

**ГРАДОНАЧЕЛНИК**

**Комисија за избор чланова тела за праћење**

**примене ЛАП-а града Ужица**

**в II број 021-28/17**

**Датум: 12. фебруар 2018.године**

На основу тачке 17.1.2 Локалног антикорупцијског плана (ЛАП) града Ужица (''Службени лист града Ужица'' број 32/17), тачке 2. Решења о образовању Комисије за избор чланова тела за праћење примене ЛАП-а града Ужица (''Службени лист града Ужица'' број 37/17), и члана 15. Пословника о раду Комисије за избор чланова тела за праћење примене ЛАП-а града Ужица број в II број 021-28/17 од 16.јануара 2018.године, Комисија за избор чланова тела за праћење примене ЛАП-а града Ужица, на седници одржаној12.02.2018.године, доноси

**ОДЛУКУ**

**о условима, критеријумима и мерилима за избор чланова Локалног антикорупцијског форума града Ужица**

**Члан 1.**

Овом одлуком се прописују услови, мерила и критеријуми као и поступак за избор чланова Локалног антикорупцијског форума града Ужица (У даљем тексту: ЛАФ-а) и друга питања која се односе на поступање Комисије за избор чланова тела за праћење примене ЛАП-а града Ужица (у даљем тексту: Комисија)

**Услови**   
**Члан 2.**

Кандидат за чланство у ЛАФ-у мора да испуњава следеће услове:

1. Да је лице пунолетно;
2. Да има пребивалиште на територији града Ужица;
3. Да није осуђиван или се против њега не води поступак за дела која се односе на корупцију;
4. Да није носилац функције у политичкој странци;
5. Да није јавни функционер у складу са Законом о Агенцији за борбу против корупције;
6. Да није запослен у органима града Ужица и органима градске општине Севојно, јавним предузећима и установама чији је оснивач град Ужице.

**Члан 3.**

Пријаве Кандидата који не испуњавају услове прописане чланом 2. ове одлуке, Комисија ће одбацити Закључком.

Против Закључка из става 1. овог члана подносилац пријаве има право да поднесе Приговор градоначелнику у року од 48 сати од пријема Закључка.

**Критеријуми**

**Члан 4.**

Комисија ће вршити избор кандидата који испуњавају опште услове прописане чланом 2. ове Одлуке на основу следећих критеријума:

Знање из области антикорупцијских докумената и прописа и информисаност о стању, односно о пракси и случајевима у области борбе против корупције;

Лични и професионални интегритет;

Лична мотивисаност за чланство у ЛАФ-у и виђење места, улоге и активности ЛАФ-а града Ужица;

Предлози за унапређење превенције и сузбијања корупције, нарочито на локалном нивоу;

Искуство у борби против корупције.

**Пријава и докази**

**Члан 5.**

Пријава се доставља на прописаном обрасцу који се објављује на званичном сајту града Ужица у оквиру јавног позива.

Уз пријаву се прилажу следећи докази:

* Пријава о пребивалишту издата од стране Министарства унутрашњих послова;
* Потврда да лице није осуђивано или да се против њега не води поступак издата из казнене евиденције Министарства унутрашњих послова;
* Оверена лична изјава да лице није носилац функције у политичкој странци, да није јавни функционер и да није запослен у органима града Ужица и органима градске општине Севојно, јавним предузећима и установама чији је оснивач град Ужице (на прописаном обрасцу);
* Копија личне карте.

**Мерила**

**Члан 6.**

Комисија оцењује кандидате на основу достављене пријаве и усменог разговора са кандидатима а на основу прописаних критеријума:

Критеријум 1 - Знање из области антикорупцијских докумената и прописа и информисаност о стању, односно о пракси и случајевима у области борбе против корупције, оцењује се на основу унапред припремљених питања за усмени разговор са кандидатима, а која ће бити у прилогу пријавног обрасца, са бодовном скалом;

Критеријум 2 - Лични и професионални интегритет, оцењује се на основу радне и професионалне биографије коју кандидати достављају у оквиру пријавног обрасца и усменог разговора;

Критеријум 3 - Лична мотивисаност за чланство у ЛАФ-у и виђење места, улоге и активности ЛАФ-а града Ужица, оцењује се на основу мотивационог писма које се доставља у оквиру пријавног обрасца и усменог разговора;

Критеријум 4 - Предлози за унапређење превенције и сузбијања корупције, нарочито на локалном нивоу , оцењује се на основу конкретних предлога које кандидати достављају у пријавном обрасцу и усменог разговора;

Критеријум 5 - Искуство у борби против корупције, оцењује се на основу доказа који кандидати достављају уз пријавни образац и усменог разговора.

**Члан 7.**

Сваки члан Комисије оцењује сваког кандидата посебно.

Сваки члан Комисије оцењује кандидата појединачно, оценом од 1 (један) до 5 (пет) по сваком критеријуму.

За Критеријум 1 – оцене се формирају на основу бодовне скале.

Да би био рангиран, кандидат по сваком критеријуму мора имати најмање просечну оцену 2, изузев Критеријума број 5.

Сваки члан Комисије по завршеном оцењивању утврђује просечну оцену кандидату.

Збир просечних оцена свих чланова комисије чини коначну оцену кандидата.

**Члан 8.**

Позив се кандидатима упућује најкасније 2 (два) дана пре дана одређеног за одржавање усменог разговора, електронским путем или на други одговарајући начин.

**Члан 9.**

На основу оцена Комисија саставља Ранг листу коју доставља Градском већу ради припреме предлога решења о именовању чланова ЛАФ-а града Ужица.

Коначно решење о именовању чланова ЛАФ-а града Ужица доноси Скупштина града.

**Члан 10.**

Комисија саставља ранг листу са именом и презименом кандидата и бројчано исказаном коначном оценом.

Образложење ранг листе мора садржати и податке о кандидатима, као и мишљења Комисије о сваком кандидату.

У образложењу се наводе и издвојена мишљења чланова Комисије, ако таква мишљења постоје.

**Члан 11.**

Одлука ступа на снагу даном доношења и објавиће се на званичном сајту града Ужица.

**КООРДИНАТОР КОМИСИЈЕ**

**Миодраг Петковић с.р.**